**ОТЧЕТЕН ДОКЛАД**

**ЗА ДЕЙНОСТТА НА НЧ”ВАСИЛ ЛЕВСКИ 1929” С.СТАЛЕВО ЗА ИЗМИНАЛАТА 2021 ГОДИНА**

Уважаеми читалищни дейци,дами и господа,

Докладът за дейността на Народно читалище „Васил Левски 1929" село Сталево отчита изпълнението на дейностите по Годишната програма за развитие на читалищната дейност, разработена в изпълнение на чл. 26 от Закона за народните читалища, културния календар, реализираните проекти и внесените отчети за дейността му през 2021 година.

Всички ние тук в залата сме се убедили,че Българските читалища са живият извор на българския дух и култура през вековете. Там е запалена искрата и пламва огънят на Българското възраждане. Там е мястото, в което се поддържат живи българските традиции, мястото, в което малките българчета научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огънчето на българщината.

Отчетният период обхваща периода януари-декември 2021 година. Един отрязък от дванадесет месеца, в които в условия на пандемия,администрация и настоятелство работихме заедно за това- да утвърдим вече изградените дейности , да преосмислим приоритетите, ,стоящи пред читалището и неговите форми за реализация и обогатяване на годишната програма и културния календар на читалището и библиотеката. Читалище „Васил Левски 1929” продължава своята народополезна дейност за утвърждаването му като естествен център за културно-просветна и творческо-развлекателна дейност. Дейността на читалището, в съответствие с чл.4 и чл.5 на читалищния устав е съпричастна с целия обществен и културен живот, който кипи в с Сталево и общината.През изтеклата година се проведоха всички значими културно-масови мероприятия и прояви,дарителски кампании, организирани както от читалищното ръководство, така и от ръководството на общината и обществените организации на територията на селото ни,съобразени с ограниченията във връзка с пандемичната обстановка. Читалище „Васил Левски 1929” винаги е било един от партньорите на ръководството на общината в областта на културата.независимо от сложната обстановка,традиция е заедно да се подготвят и провеждат утвърдените празници и мероприятия. Днес със своята дейност читалището доказва, че е изградено на принципите на доброволността и демократизма и че е самоутвърждаващо се културно просветно сдружение на всички граждани. То е отворено за цялата местна общност и въздейства върху духа и нравствеността, обединява и приютява всички, които желаят да се докоснат до новите достижения на културата.Тук е мястото, където широк кръг деца и възрастни изучават културно - историческото наследство на родния край, занимават се с творчество и ползват различни видове услуги.

За нас винаги е било важно да надграждаме позиции и традиции,защото освен хранилище на местни бит и култура, читалището е и иновативна организация, която се развива, отчитайки приоритети на днешния ден, защото идваме от епохата на Възраждането и отиваме в бъдещето, където е важно да оставим жалони ,от които е видно че имаме богата родова памет. И през 2021 година нашите основни цели бяха:

1.Отстояване на позицията на водещо културно средище;

2.Обогатяване на културния живот;

3.Развитие на библиотечната дейност;

4.Превръщане на читалището в информационен център;

5.Съхраняване на народните обичаи и традиции;

6.Развитие и подпомагане на любителското художествено творчество;

7.Работа по проекти;

Основна за читалището и с днешна дата си остава библиотечно -информационната дейност.Читалищната библиотека, винаги е била един от приоритетите на читалищното ръководство.Обработката и картотекирането на книгите и останалите библиотечни материали е съобразена със съвременните изисквания и развитието на библиотечното дело. Към 31 декември 2021 година библиотечния фонд наброява 6966 тома книги. Всяка година читалището заделя пари, според финансовите възможности, за обогатяване на книжния фонд.През 2021 година за читалищната библиотека не са закупени нови книги. Получени дарение 50 броя книги. Библиотеката, като част от читалищната структура, организира и реализира културно - масови мероприятия като чествания на годишнини на наши бележити поети и писатели.. С откриване на лятната ваканция за децата се организираха състезания и се включваха в мероприятия на читалището.

За 2021 година посещенията в библиотеката ни са 208, заетите библиотечни единици са 115 и постоянни читатели17 0бр..

Чрез изявите на самодейната фолклорна група читалището спомага за запазването на традициите и автентичния фолклор. Тук основно наблягаме на пресъздаване на местни обичаи, като целта е да ги запишем и оставим за поколенията.Благодарни сме за това, че възрастта не е порок и макар и малко на брой, жените от групата идват с желание и заедно работи за това- да пазим песенното богатство на селото си.Искам и пред вас да благодаря на самодейците за тяхната отговорност и последователност!За съжаление,изминалата година не ни позволи да участваме във всички фестивали заради пандемичната обстановка.Но пък при спазване на правилата за безопасност,провеждахме всички национални празници и църковни празници.

Богат е културния календар на читалището ни.Много са празниците, които организираме по местния, общински и национален културни календари. Тръгваме от Бабинден, Трифон Зарезан,148 години от обесването на Васил Левски,Първи март-закичване на мартеници ,изработени от самодейците и членовете на пенсионерския клуб.По традиция на 1 март зарадвахме децата от детска градина № 4 ,като им подарихме саморъчно изработени от самодейците мартеници.Импровизирано в парка пред читалището на чаша кафе и сладки отбелязахме Деня на Самодееца. Трети март и втори юни, шести и двадесет и втори септември- с поднасяне на венци пред паметната плоча на Апостола и Филю Запрянов. Съвместно с пенсионерския клуб при спазване на мерките за безопасност- Празника на жената. Не можем да не отбележим незабравимата Великденска кулинарна изложба с писаните яйца,обредни хлябове и сладки, ,честване на светите Кирил и Методи с поздрава на бивши и настоящи учители.С много весело тържество бе отбелязан и международния ден на детето-1 юни. Взехме участие и в празника на нашата църква „ Св. Архангел Михаил”.В лицето на Любка Симеонова имаме един сърцат и деен библиотекар,който не жали сили да внесе винаги съдържателност във всеки повод.И на 18.12.2021 година посрещнахме Дядо Коледа и запалихме Новогодишната елха. А на 31.12.2021 година с голяма част от жителите на Сталево- при спазване на мерките за безопасност, посрещнахме Новата 2022 година на площада .Казано накратко- културен живот през цялата година, съобразен с празниците и с желанията на нашите членове и при строго спазване на мерките за безопасност. Настоятелството на читалището работи с постоянство и отговорност през отчетния период.

В работата на Настоятелството приоритет имаше развитието на художествената самодейност, разумното използване на финансовите средства и организиране на дейности по изпълнение на заложените в културния календар изяви и събития.Наред с това успяхме да обновим вратите на първи и втори етаж във фоайетата и цялостно дограмата и да създадем приятна обстановка за членовете на читалището и библиотеката.

За нас беше важно малкото финансов ресурс да бъде разпределен така, че да стига и обезпечава основните и допълнителни дейности в читалище. За първата година от мандата си доказахме, че сме добри финансисти, щом приключваме успешно годината и не оставаме с неразплатени задължения.

Читалището върви по пътя на утвърждаването си като информационно-културен институт, за който възрастта и етноса нямат значение. За нас е важно тук всеки да влиза с въпрос и да излиза с отговор, да влиза търсещ и да излиза намерил отговор на своите въпроси. Динамиката на живота в читалището е зададена от нашите потребители, всичко което вършим е с тях и за тях.

Това са основните видове дейности, заложени в устава и програмите, по които читалището развива и планира своята дейност. Това не ни пречи да бъдем една отворена система, която потребителя да допълни с нови идеи облечени в наши дейности.

Настоятелството на читалище „Васил Левски 1929” оценява високо подкрепата на всички наши благодетели в лицето на Община Димитровград, нашите дарители,организации, институции, граждани, лидери, представители на частния сектор, благодарение на които се реализираха голяма част от основните дейности през годината.

ИЗВОДИ: Отчитаме, че постигнатото не е малко. Може и има възможност да се работи за още по­добри резултати. Утвърждава се мястото на читалището като обществено - значима институция със собствен принос в полза на гражданите. Считаме, че посоката, в която се развива дейността ни и реализираните инициативи способстват за постигане на дългосрочните цели, които сме си поставили . Ръководството и екипът на читалището продължават да работят за разширяване кръга от партньори с културни институти, НПО, учебни заведения, както и в посока на подобряване на предлаганите услуги, с цел привличане на нови потребители. Търсим възможности за кандидатстване по проекти и програми, с които да обезпечим дейността на читалището. Можем да бъдем силни и да си бъдем полезни само когато сме заедно и се обединим, защото културата не познава граници.

**Това е отчетът на нашето читалище за изминалата календарна година. Това са искрите, които отиват в пламъка на огъня който вече 92 години носи достойно своето име „НЧ „Васил Левски 1929”. Тук се пази родовата памет, тук са корените, тук са битът и традицията, тук е иновацията, тук идват и хората, защото читалище си извоюва името на авторитетен културен институт, готов да приеме предизвикателствата на новото време , отговорно да се справи със сериозни теми и всичко това с едничката заветна цел - да направим по красив делника и да изпълним със съдържание празника на местната ни общност .Да си пожелаем здраве,за да отпразнуваме с гордост и удовлетворение 93 годишнината на нашия духовен храм-НЧ „Васил Левски 1929” с. Сталево!**

**Благодаря за вниманието!**